Jibqa' arrestat wara li seraq fanal ta' mutur mill-Belt
Raġel ta' 32 sena residenti San Pawl il-Baħar, baqa' miżmum arrestat wara li tressaq il-Qorti akkużat li seraq fanal ta' mutur mill-Belt. Fi stqarrija l-pulizija qalu li f'dawn l-aħħar ġimgħat, il-Pulizija mill-għassa tal-Belt Valletta investigaw rapport ta' serq ta' fanal minn mutur minn ġewwa Triq Ġilormu Cassar, il-Belt Valletta. Qalu li minn filmati minn kameras tas-sigurta' li nġabru, ġie stabbilit li min wettaq ir-reat għamel dan billi kien qed jagħmel użu minn mutur misruq. Nhar it-Tnejn 28 ta' Lulju, 2020, waqt ronda mill-Pulizija tad-distrett, intlemaħ dan il-mutur misruq fejn sussegwentament ġie arrestat ir-raġel li allegatament seraq il-fanal tal-mutur. Wara tfittxija fir-residenza tiegħu, instab il-fanal misruq u diversi oġġetti relatati mal-mutur il-misruq. Quddiem il-MaġistratVictor Axiak. ir-raġel m'ammettix għall-akkużi miġjuba fil-konfront tiegħu u nżamm taħt arrest preventiv fil-Faċilita' Korrettiva ta' Kordin.